Imtella' Jannar 4, 2022 Qatt smajt b'tewmin li twieldu f'sena differenti? Każ rari imma possibbli. F'Kalifornja tewmin twieldu, f'ġurnata differenti, f'xahar differenti u saħansitra f'sena differenti. Nhar il-Ġimgħa li għadda, il-koppja, Fatima Madrigal u Robert Trujillo kellhom l-ewwel wild tagħhom għall-ħabta ta' 11.45pm. Kwarta wara, hekk kif l-arloġġ qaleb għas-sena l-ġdida, twieldet it-tieni tarbija. B'hekk l-aħwa Alfredo u Aylin minkejja li huma tewmin twieldu f'sena differenti. M'għandniex xi ngħidu każ rari hekk jnissel ċertu emozzjonijiet fil-ġenituri tagħhom. F'kummenti li tat l-omm qalet li kienet sorpriża u kuntenta li Aylin twieldet f'nofsillejl u b'hekk għandhom jum għeluq snienhom f'ġurnata differenti. It-tobba tal-isptar qalu li din l-esperjenza unika se jibqgħu jiftakruha tul ħajjithom kollha. Alfredo u Aylin għandhom tliet aħwa, żewġt ibniet u tifel.